पाएं अपने शहर की ताज़ा ख़बरें और फ्री ई-पेपरडाउनलोड करें
सायबर ठगी के मामले को लेकर दुर्ग पुलिस थोड़ी भी गंभीर नहीं है। लगातार ऑनलाइन ठगी से जुड़े मामलों को लेकर शिकायतें थाने पहुंच रही है, लेकिन शिकायतें बेनतीजा रह रही है। ऐसा ही एक मामला फिर सामने आया है। अंबिकापुर का युवक शुभम कुशवाहा निजी कॉलेज में इंजीनियरिंग करने दुर्ग आया था।
1 फरवरी 2020 को उससे ऑनलाइन ठगी हुई। जब वह शिकायत लेकर सुपेला थाने गया, तो पहले पुलिस ने उसका मजाक बनाया। इसके बाद शिकायत सायबर सेल में जाकर करने की सलाह देकर लौटा दिया। जब शुभम सायबर सेल गया तो उसे यह कहकर वहां से लौटा दिया गया कि पहले सुपेला थाने से शिकायत मार्क कराकर लाओ। इसके बाद वह फिर सुपेला थाने गया। आवेदन को मार्क कराया और सायबर सेल को आवेदन लाकर दिया। तब से अब तक केवल जांच चल रही है।
फोन पर इनाम का झांसा देकर मैसेज एक्सेप्ट कराया और निकाल लिए पैसे
शुभम भिलाई के नेहरू नगर में रहकर इंजीनियरिंग की पढ़ाई कर रहा था। 1 फरवरी 2020 को सुबह करीब साढ़े 10 बजे की है। उसके पास एक फोन आया। कहा गया कि उसे 1 हजार रुपए का इनाम मिला है। इनाम की राशि के लिए उसे अपने ऑनलाइन बैंकिंग ट्रांजिक्शन एप्लीकेशन पर जाकर मैसेज एक्सेप्ट करना होगा। दोनों एक दूसरे से बातचीत कर रहे थे। इसी दौरान मैसेज शुभम के मोबाइल पर पहुंच गया। पे का बटन दबाते ही उसके खाते से 1 हजार रुपए ट्रांसफर हो गए।
कुछ देर बाद 10 हजार रुपए निकल गए। करीब 11 बजे शुभम सुपेला थाने पहुंचा। जहां से उसका पुलिस दफ्तरों के चक्कर लगाना शुरू हुआ। शुभम ने बताया कि सायबर सेल में 1 फरवरी को दोपहर 2 बजे उसका आवेदन लिया गया। इसके बाद 2 से 5 फरवरी के बीच रोज वह सायबर सेल गया। जांच के संबंध में पूछताछ की। लेकिन बस एक ही जवाब मिला। शिकायत पर कार्रवाई हो रही है। 5 फरवरी को जांच करने वाले जवान ने कहा कि 10 दिन बाद फोन करके बुलाएंगे। फोन नहीं आया तो 15 फरवरी को शुभम ने खुद फोन करके जानकारी ली। जवान ने सिर्फ इतना बताया जांच कर रही है। इसके बाद शुभम ने फोन लगाना बंद कर दिया।
छोड़ दी न्याय की आस और लौट गया घर छात्र
छात्र के मुताबिक मार्च 2020 में लॉकडाउन की घोषणा के पहले तक उसने इंतजार किया। जब पुलिस ने जवाब नहीं दिया, तो उसने भी फोन लगाना बंद कर दिया। उसके बाद वह अपने घर अंबिकापुर चला गया। कुछ महीने पहले वह ट्रेनिंग करने के लिए महाराष्ट्र आ गया है। शुभम यू ट्यूबर है। वह अपने चैनल पर मोबाइल एप्लिकेशन और उसका रिव्यू दिखाता है।
पुराना मामला है रिकॉर्ड देखना पड़ेगा
एक साल पुराना मामला है। बिना रिकॉर्ड चेक किए आवेदन का स्टेटस पता नहीं चल पाएगा। कोई ठोस कार्रवाई क्यों नही हो पाई है। इसके बारे में जानकारी लेकर ही कुछ बता पाऊंगा। इसके बारे में संबंधित थाने से भी जानकारी ली जाएगी। उसके बाद आगे की कार्यवाही होगी।
-राकेश जोशी, सीएसपी भिलाई नगर
जांच किसको दी गई मुझे जानकारी नहीं
वर्ष 2020 का मामला है। उस वक्त जांच किसको दी गईं और अभी स्टेटस क्या है। इसकी जानकारी के लिए कंप्यूटर में देखना पड़ेगा। बिना देखे स्टेटस कोई नहीं बता पाएगा। जिस समय की घटना है मैं उस समय थाने में नही था। देख कर ही बता पाऊंगा।
-लल्लन सिंह (एसआई), प्रभारी सुपेला थाना भिलाई
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva npi_Deva hin_Deva hin_Deva bho_Deva zho_Hant eng_Latn